Chinua Achebe
Store norske leksikon,Språk og litteratur,Litteratur i verden,Afrikas litteratur,Nigerias litteratur
Chinua Achebe var en nigeriansk forfatter og professor i litteratur som er særlig kjent for romanen Mønsteret rakner (1958). Achebe så det som forfatternes oppgave i det moderne Afrika å gi folk innsikt i egen bakgrunn og kultur.
Biografi Etter fullførte studier ved University of Ibadan i 1953 arbeidet han ved Nigerian Broadcasting Service til 1966. Achebe tilhører ibofolket, og under borgerkrigen i Nigeria (1967–1970) støttet han utbryterstaten Biafra. Siden begynnelsen av 1970-årene var han professor i litteratur vekselvis i USA og Nigeria. I 1990 ble Achebe hardt skadet i en bilulykke som lammet ham fra livet og ned. Dette hindret ham imidlertid ikke i å spille en aktiv rolle i nigeriansk så vel som generelt afrikansk kulturelt og politisk liv, og han hadde en meget sterk posisjon. I 2007 ble Chinua Achebe tildelt The Man Booker International Prize, en prestisjetung pris som deles ut hvert annet år til en nålevende forfatter som gjennom sitt forfatterskap har gitt et særlig verdifullt bidrag til verdenslitteraturen. Forfatterskap Achebe er særlig kjent for sine romaner, men skrev også noveller (blant annet Girls at War and Other Stories (Jenter i krig og andre fortellinger, 1971), lyrikk (blant annet Beware, Soul Brother fra 1971 og Christmas in Biafra [Jul i Biafra] fra 1973) og barnebøker. Dessuten var han en betydelig litteraturteoretiker og -kritiker. Han tok særlig opp temaer fra afrikansk litteratur, og motsetningen mellom afrikanske og europeiske fremstillinger av Afrika, blant annet en skarp kritikk av Joseph Conrads Heart of Darkness. Hans litterære essayer finnes i Morning Yet on Creation Day (1975), Hopes and Impediments (Håp og barrièrer, 1989) og den selvbiografiske Home and Exile (Hjem og eksil, 2000). I 2012 ga han ut memoarboken There Was a Country: A Personal History of Biafra (Der var et land: En personlig historie fra Biafra). I tillegg skrev han en rekke artikler om den politiske situasjonen i Nigeria og også i Afrika mer generelt. Hans viktigste politiske analyse er boken The Trouble with Nigeria (Problemet med Nigeria, 1984). Achebe så det som forfatterens oppgave i det moderne Afrika å gi folk innsikt i egen bakgrunn og kultur. Han anså det som avgjørende å legge an et afrikansk perspektiv på utviklingen og å vise at de afrikanske folkene ikke var kulturløse før europeerne kom. Det å skrive romaner er et bidrag til å skape identitet. Med utgangspunkt i et landsbysamfunn i Øst-Nigeria skapte han med den første romanen sin, Mønsteret rakner (originaltittel Things Fall Apart, 1958, norsk oversettelse 1966 og 2002), en visjon av et lokalsamfunns kulturelle og politiske historie. Dette utvidet han gjennom de følgende romanene til å gjelde en bestemt etnisk gruppe, en landsdel, en nasjon og til slutt et helt kontinent. Achebe beveget seg frem og tilbake i historien. Handlingen i Things Fall Apart er lagt til slutten av 1800-tallet. No Longer at Ease (Ikke lenger rolig, 1960) foregår i 1950-årene, Arrow of God (Guds pil, 1964) i 1920-årene. Disse tre romanene kan sies å utgjøre en trilogi, idet de dreier seg om skikkelser fra samme slekt i ulike generasjoner. De er også blitt utgitt i en samlet utgave. Både i Things Fall Apart og i Arrow of God ga Achebe en skildring av det gamle ibo-samfunnet, der mot, hardt arbeid og materiell rikdom ble verdsatt høyt. Han viste at det også var et samfunn preget av splittelse. Hovedpersonene kjemper mot en uavvendelig forandring, som de ironisk nok bidrar til gjennom sin stahet og personlige stolthet, nettopp karaktertrekk som samfunnet rundt dem fremelsker. No Longer at Ease behandler motsetninger mellom gammelt og nytt i en historie om en ung mann i slutten av 1950-årene, da Nigeria var i ferd med å bli selvstendig. De to siste romanene han skrev, En mann av folket (originaltittel A Man of the People, 1966, norsk oversettelse 1967) og Nytt fra savannen (originaltittel Anthills of the Savannah, 1987,norsk oversettelse 1988), henter sitt stoff i samtiden og er politiske romaner. Den første tar for seg politisk korrupsjon og ender med et militærkupp. Den andre behandler forholdet mellom makt og intellektuelt ansvar, mellom politikk og private bånd. Achebe forsøker å avdekke hvilke sosiale og psykologiske faktorer som skaper grobunn for afrikanske diktaturer, og å si noe om hvor motstanden mot den korrupte makten kan komme fra. Utgivelser  Things Fall Apart (1958; norsk oversettelse Mønsteret rakner, 1966 og 2002)  No Longer at Ease (1960)  Arrow of God (1964)  A Man of the People (1966; norsk oversettelse En mann av folket, 1967)  Anthills of the Savannah (1987; norsk oversettelse Nytt fra Savannen, 1988) The Sacrificial Egg and Other Stories (1953)  Girls at War and Other Stories (1973)  African Short Stories (redaktør, med C.L. Innes) (1985)  Heinemann Book of Contemporary African Short Stories (redaktør, med C.L. Innes) (1992) Beware, Soul-Brother, and Other Poems (1971) (utgitt i USA under tittelen Christmas at Biafra, and Other Poems (1973)  Don't let him die: An anthology of memorial poems for Christopher Okigbo (redaktør, med Dubem Okafor) (1978)  Another Africa (1998)  Collected Poems (2004) Refugee Mother And Child Vultures The Novelist as Teacher (1965)  An Image of Africa: Racism in Conrad's "Heart of Darkness" (1975)  Morning Yet on Creation Day (1975)  The Trouble With Nigeria (1984)  Hopes and Impediments (1988)  Home and Exile (2000)  There Was a Country: A Personal History of Biafra (2012) Chike and the River (1966)  How the Leopard Got His Claws (med John Iroaganachi) (1972)  The Flute (1975)  The Drum (1978) Les mer i Store norske leksikon Nigeria Nigerias litteratur Nigerias historie Nigerias samtidshistorie Eksterne lenker Achebes bøker i Open Library (engelsk)  Ed Pilkington: A long way from home i The Guardian (2007) Achebe på norsk: bøker i Nasjonalbiblioteket Litteratur Clarke, Nana Ayebia, and James Currey (2014), Chinua Achebe: Tributes & Reflections. Banbury, Oxfordshire: Ayebia Clarke Publishing Ltd. ISBN 978-0956930767